చెన్నై, ఫిబ్రవరి 19 (ఆంధ్రజ్యోతి): తమిళనాడు సీఎం ఎడప్పాడి పళనిసామి బలనిరూపణ సందర్భంగా అసెంబ్లీలో జరిగిన సంఘటనలపై రాష్ట్ర గవర్నర్ విద్యాసాగరరావు కేంద్ర హోంశాఖకు సవివరమైన నివేదిక పంపారు. శనివారం నాటి బలపరీక్ష సందర్భంగా సభ రెండు సార్లు వాయిదా పడటం, సీఎం ఎడప్పాడి పళనిసామి సభలో రెండు సార్లు విశ్వాసతీర్మానాన్ని ప్రతిపాదించడం, ప్రధాన ప్రతిపక్షమైన డీఎంకే సభ్యుల ధర్నా, వారి గెంటివేత తదితర సంఘటనలను ఈ నివేదికలో ప్రస్తావించారని సమాచారం. ప్రసారమాధ్యమాల్లో వచ్చిన వార్తల ఆధారంగా, అసెంబ్లీ కార్యదర్శి అందించిన సమాచారం మేరకు గవర్నర్ నివేదికను రూపొందించినట్లు తెలుస్తోంది. రహస్య ఓటింగ్ జరపాలని డీఎంకే సభ్యులు సభలో సృష్టించిన గందరగోళం, స్పీకర్ పోడియంను ముట్టడించడం, స్పీకర్ సీటులో డీఎంకే సభ్యులు కూర్చోవడం, స్పీకర్ సీటులో లేనప్పుడు డీఎంకే ఎమ్మెల్యేలను మార్షల్స్ బయటకు లాక్కురావడం వంటి సంఘటనలను కూడా తన నివేదికలో గవర్నర్ సవివరంగా పేర్కొన్నట్లు తెలుస్తోంది. నివేదికలోని అంశాలను పరిశీలించి, తదుపరి చర్యలు తీసుకోవాలని గవర్నర్ కేంద్ర హోంశాఖకు విజ్ఞప్తి చేశారు. ఇదిలా ఉండగా గవర్నర్ విద్యాసాగరరావు ఆదివారం సాయంత్రం చెన్నై నుంచి ముంబైకి బయల్దేరి వెళ్లారు.
chennai, fibravari 19 (aandhrajyoti): tamilanadu cm edappadi palanisami balaniroopana sandarbhamgaa assembleelo jarigina sanghatanalapai rashtra gavarnar vidyaasaagararaavu kendra homsakhaku savivaramaina nivedika pampaaru. sanivaaram naati balapareeksha sandarbhamgaa sabha rendu saarlu vaayidaa padatam, cm edappadi palanisami sabhalo rendu saarlu vishwaasatiirmaanni pratipaadinchadam, pradhaana pratipakshamaina dmca sabhyula dharna, vaari gentiveta taditara sanghatanalanu ee nivedikalo prastaavinchaarani samacharam. prasaaramaadhyamaallo vachina vaartala aadhaaramgaa, assembley kaaryadarsi andinchina samacharam meraku gavarnar nivedikanu roopondinchinatlu telustondi. rahasya oting jarapalani dmca sabhyulu sabhalo srushtinchina gandaragolam, speaker podiyamnu muttadinchadam, speaker seetulo dmca sabhyulu koorchovadam, speaker seetulo lenappudu dmca emmelyelanu marshals bayataku lakkuravadam vanti sanghatanalanu kuudaa tana nivedikalo gavarnar savivaramgaa perkonnatlu telustondi. nivedikalooni amsaalanu pariseelinchi, tadupari charyalu teesukovaalani gavarnar kendra homsakhaku vignapti chesaru. idila undagaa gavarnar vidyaasaagararaavu aadivaaram saayantram chennai nunchi mumbaiki bayalderi vellaaru.